PAKKIAVU 5
Kunnasi nu Mabu-bully Ngà ta Eskuela?
ANNI I KUAMMU?
Nonopammu yaw nga eksena: Taw nga aggaw, manaki ni Thomas nga tullung ta eskuela. Maski sonu umma onu maski anni nga aggaw. Namegafu yatun tallu vulan ngana i nappasa turi nitsismis yaya na kaeskuelana ira. Tapus, komforme ngana i nipangagadda sa. Nu mittan, egga sadya nga mangidompi kani Thomas para madanna i libruna ira, onu tadday ta grupo i mangitubba sa anna sonu mallipay yaya, arianna ngana ammu nu sinni i nagangngua. Naggrabe paga i pamu-bully nga nalawa ni Thomas kagabi turi inannassingadda yaya ta internet . . .
Nu sikaw si Thomas, anni i kuammu?
MAGIMMANG ANNA MANNONO!
Egga lagapa i makuam! Kakuruganna, malabanammu i bully maski ari ka makiddama. Kunnasi?
PAGURAYAN LAMAN. Kagian na Biblia: “I tolay nga awan tu ammuna ilawanna ngamin i matagenona, ngem i tadday nga masirib kanayunna ira malumamo nga tangngallan.” (Proverbio 29:11) Nu mabbalikka tu kalmadu adde ta posible—maski ta itsuram laman—awayyana nga matupa danuri mamu-bully nikaw.
ARI MANGIBALO. Kagian na Biblia: “Arian nu nga ibalo i marakay nga makua nikamu.” (Roma 12:17) Maggrabe laman i situasion nu mangibalo ka.
LILLITAN IRA. Kagian na Biblia: “I tadday nga masirib masinganna i peligro anna mattagu.” (Proverbio 22:3) Adde ta posible, lillitan i totolay nga minangngigafu tu gulu, anna i situasion ira nga puede ka ma-bully.
PURUEBAN I REAKSION NGA ARIADDA EKSPEKTAN. Kagian na Biblia: “I malumamo nga tabbag wawwananna i poray.” (Proverbio 15:1) Awayyam i mappagalo. Angngariganna, nu kagian na tadday nga bully nga kitattaba ka, awayyam ipoddu i abagam tapus ikagim, “Wan lagu, sige ta mappakabbal ngà!”
PANAWAN IRA. “Mas manakam anna mas masikakka anne ta tolay nga mangillilloko nikaw nu ari ka mattattannug,” kagi ni Nora nga 19-anios. “Ipasinganna yaw nga kayam kontrolan i baggim—gannug nga awan ta tadday nga bully.”—2 Timoteo 2:24.
PASIKANNAN I KOMFIANSAM TA BAGGIM. Mapansin na bully ira danuri awan tu komfiansada ta baggida anna danuri ekspektadda nga ari mangibalo. Yatutta magimmang i bully ira nu masingadda nga ariammu mappa-afekto nira.
IDANUG TA TANAKUAN. Kagian na dati nga mestra: “Pagarammakku i sinni laman nga mabu-bully nga mangidanug. Yatun i fustu nga kuan, anna makoffun tapenu melilli paga i tanakuan nga ma-bully.”
bug_Latn ewe_Latn ita_Latn ilo_Latn scn_Latn ilo_Latn ltg_Latn ilo_Latn ilo_Latn war_Latn ilo_Latn ilo_Latn ilo_Latn mri_Latn